PRITARTA

Molėtų rajono savivaldybės

tarybos 2017 m. kovo d.

sprendimu Nr.B1-

**MOLĖTŲ „VYTURĖLIO“ VAIKŲ LOPŠELIO - DARŽELIO DIREKTORIAUS 2016 METŲ VEIKLOS ATASKAITA**

1. **Informacija apie žmogiškuosius išteklius bei ūkinę – finansinę veiklą.**
   1. Etatų skaičius 2016 m. pabaigoje.

|  |  |  |
| --- | --- | --- |
| Administracija (direktorius, pavaduotojas ugdymui ir ūkio reiklams, buhalteris, dietistas, apskaitininkas, raštvedys) | Pedagoginiai darbuotojai (auklėtojai, spec. pedagogai, meninio ugdymo mokytojas, mokytojų padėjėjai) | Ūkinis – techninis personalas (ir 8 kūrikai). |
| 7 | 28,2 | 35,3 |

* 1. 2016 m. biudžetas:

|  |  |  |
| --- | --- | --- |
| Skirtos lėšos | 2015 metai | 2016 metai |
| Savivaldybės biudžeto lėšos SP | 339685,1 | 380700 |
| Valstybės biudžeto lėšos MK | 198998 | 196900 |
| Lėšos MMA padidinimui | 6287 | 5199 |
| Valstybės biudžeto specialioji tikslinė dotacija (nemokamam maitinimui) | 688 | 1269 |
| Lėšos sveikatos priežiūrai | 72842 | 80847,8 |
| Pajamos už teikiamas paslaugas SP | 72842 | 80847,8 |
| Labdaros ir paramos lėšos (2%) | 1149 | 1622,7 |
| Iš viso : | 621789,1 | 669069,6 |

**2. Trumpa įstaigos veiklos rezultatų apžvalga**

2016 m. telkiau bendruomenę lopšelio-darželio 2014 -2016 m. veiklos strateginiame plane

bei metiniuose 2016 m. veiklos planuose numatytų tikslų bei uždavinių įgyvendinimui.

Strateginis tikslas – užtikrinti į vaiką orientuotą ugdymą.

Uždaviniai :

1. Kurti sąlygas individualiems vaikų ugdymosi poreikiams tenkinti.

2. Pereiti prie ugdymo modelio, kai vaikai kasmet, pagal amžių, pereina ugdytis į kitą grupę.

Siekdami tobulinti pasirinktus uždavinius nusprendėme, kad reikia sukurti labai tikslingą grupių aplinką, kuri atitiktų būtent konkretaus amžiaus vaikų raidą: knygutės, literatūros kūrinėliai, planšetės, edukacinės programėlės, dėlionės, konstruktoriai, vaidmenų žaidimai, dailės priemonės, sportinis inventorius: kamuoliai, dviratukai, triratukai, veiklos erdvės, baldai ir t.t. Kadangi kasmet pakeisti visą grupių aplinka nei finansiškai, nei fiziškai neįmanoma, nusprendėme išbandyti kitą būdą, kad nuo rugsėjo 1 d. vaikai pereitų ugdytis vis į kitą grupę, kurios aplinka bus pritaikyta amžių atitinkančią vaikų raidą.

Įgyvendinant šį uždavinį daug dėmesio skyrėme informuodami bendruomenę. Šis sprendimas nebuvo priimtas skubotai. Pirmiausia su auklėtojais išdiskutavome privalumus ir trūkumus, aiškiai įsitikinę, kad šis būdas tikrai padės pagerinti sąlygas individualiems vaikų ugdymosi poreikiams tenkinti, taip pat sukurti aplinką – ugdymosi pagalbininkę, mokytis veikiant. Svarstėme ne tik lopšelio - darželio taryboje, bet ir grupių tėvų susirinkimuose, taip pat susitikdama su tėvais įvairiosiomis progomis, nuolat kėliau šį klausimą, aiškinau privalumus ir trūkumus. Labiausiai tėvus neramino tai, kad vaikai pripranta prie auklėtojo ir paskui būna sunku keisti grupę ir auklėtoją. Tėvams aiškinau, kad darželyje vaikai mato visus auklėtojus salėje, lauke, jie juos pažįsta ir adaptuotis tikrai nėra sudėtinga, kad yra numatyta perėjimo laikotarpis, vaikai kviečiami į būsimos grupės veiklas, auklėtojai keičiasi darbo vietomis padirbėdami kurį laiką, susipažįsta. Vaikai turi galimybę užmegzti ryšius su skirtingais žmonėmis, susipažinti su jų pomėgiais, kuo jie gyvena, kuo domisi ir tai, sparčiai besikeičiančiame pasaulyje praturtina, o ne skurdina. Išdiskutavus privalumus ir trūkumus, tėvai pritarė tokiam modeliui.

Auklėtojų įsivertinimas ir įvertinimas 2016 m. pabaigoje parodė, kad tik 30% auklėtojų geba individualizuoti ugdymą, kai grupėje susirenka visi vaikai. Auklėtojams sunkiausia individualizuoti inspiruotą ugdančiąją veiklą, veiklos centruose (dėl vaikų ir auklėtojų skaičiaus santykio). Todėl buvo priimtas sprendimas sukurti savitą, inspiruotos ugdančiosios veiklos individualizavimo modelį, pagal esamas galimybes. Nuspręsta prie šio uždavinio tobulinimo grįžti 2018 m.

**3. Pagrindiniai įstaigos vadovo metų veiklos rezultatai pagal pareigybės aprašyme nurodytas funkcijas.**

2016 m. kartu su savivaldybės administracija buvo rastas sprendimas dėl Suginčių ir Naujasodžio skyrių ikimokyklinio ugdymo paslaugų poreikio patenkinimo. 2016 metais rugsėjo 1 d. Suginčių skyrių pradėjo lankyti 26 vaikai, Naujasodžio skyrių net 31. Savivaldybės administracija, siekdama, kad kiekvienas vaikas kaimo vietovėje galėtų ugdytis institucijoje, skyrė lėšas 1 auklėtojo ir 1 mokytojo padėjėjo etatui finansuoti, bei baldams įsigyti. Abiejų skyrių miegamojo patalpose stacionarios lovytės pakeistos sulankstomomis, tokiu būdu Suginčių skyriuje sukurta žaidimų erdvė aštuoniems, 2 - 3 m. amžiaus vaikams, kurioje dirba mokytojo padėjėjas, o Naujasodžio skyriuje suformuotos 2 grupės: 2 - 3 metų ir 4 - 6 metų vaikams, su kuriais dirba, higienos normą atitinkantis darbuotojų skaičius. Išsprendus patalpų trūkumo problemą, buvo priimti visi vaikai, tačiau, Naujasodžio skyriuje, tualetų ir praustuvų skaičius neatitinka higienos normos reikalavimų, reikalinga papildoma indų plovimo patalpa, trūksta natūralaus apšvietimo, reikalingas atskiras įėjimas į patalpą, nepereinant kitos grupės. Sprendžiant šias ir kitas problemas tariausi su minėtų skyrių bendruomenėmis, ne kartą dalyvavau susitikimuose su tėvais.

Inicijavau 2 auklėtojų (mokytojų) padėjėjų etatų steigimą didelių specialiųjų poreikių turinčių vaikų integravimui į bendros paskirties grupes. Įdarbinus mokytojo padėjėjus, specialiųjų poreikių vaikai gauna kokybišką pagalbą, grupėse nenukenčia kitų vaikų ugdymo kokybė.

Nuo 2016 m. rugsėjo 1 d. organizavau dviejų priešmokyklinukų pavėžėjimą iš Vidugirio ir Stirnių kaimų, kurie ugdosi mūsų darželio priešmokyklinėse grupėse.

**4.** **Praėjusių metų įstaigos vadovo svarbiausios iniciatyvos ir spręstos problemos bei keliami nauji einamųjų metų uždaviniai ir laukiantys iššūkiai.**

2016 m. pabaigoje atlikome lopšelio - darželio 2014 - 2016 m. veiklos strateginio plano įgyvendinimo analizę ir gautos išvados parodė, kad planą įgyvendinome apie 80%. Tai mums labai geras rezultatas. Svarbiausiais laikome du įgyvendintus tikslus: pirma - į vaiko orientuotą ugdymą (vaikų emocinės būsenos palaikymą, tinkamų santykių tarp bendraamžių ir suaugusiųjų kūrimą) ir antrą – lopšelio - darželio teritorijos saugumą.

Išsiaiškinti, kiek pasiekėme įgyvendinant pirmąjį tikslą, nusprendėme ne tik iš kasmetinių įsivertinimų (70% - 80% auklėtojų geba užtikrinti tinkamą vaikų elgesį, atsisakius pedagogo vadovavimu grįsto ugdymo, 6 grupėse įgyvendinamos emocinio intelekto programos, užtikrinama rutina, perėjimai tarp veiklų ir kt.) tačiau papildomai inicijavau PPT tyrimą iš šalies, kuriuo galėtume išsiaiškinti, kaip jaučiasi vaikai mūsų darželyje. Pedagoginės psichologinės tarnybos specialistės Rūta Misiulienė ir Ramunė Vidžiūnienė atliko labai platų, informatyvų psichologinį – sociologinį tyrimą „Vaikų emocinė savijauta darželyje“ kuris parodė, kad dauguma vaikų saugūs ir gerai jaučiasi darželyje. Tačiau tyrimas atskleidė ir tai, kad grupėse dar pasitaiko vaikų elgesio sunkumų atvejų, vaikai dažnai akcentuoja blogus tarpasmeninius santykius su bendraamžiais, pasitaiko nerimo ir nesaugumo atvejų. Šis tyrimas rodo, kad turime ir toliau gilinti ir plėsti savo žinias ir gebėjimus, siekiant išsiaiškinti kiekvieno vaiko blogos savijautos priežastį. Nors mes esame šioje srityje toli pažengę ir daug išmokę, tačiau šiais metais, rengiant veiklos strategijos planą artimiausiems 4 metams, inicijuosiu vieną iš uždavinių - mokymąsi darbo vietoje, sprendžiant realias ugdymo problemas, mokantis kolegialiai ir konsultuojant išorės profesionalams.

Kadangi darželio teritorija jau aptverta, o finansavimas mažai tikėtinas, tai 2017 m. planuojame parengti Lauko edukacinių erdvių kūrimo planą 3 - 4 metams ir pradedant šiais metais bandyti savo jėgomis įgyvendinti 1 - 2 edukacines erdves. Prieš tai atlikti tėvų, vaikų ir ugdytojų apklausas, kokių erdvių tikimasi, ko labiausiai reikia ?

2016 m. rugsėjo 12 d. Nacionalinės visuomenės sveikatos centro prie Sveikatos apsaugos ministerijos departamentas yra įspėjęs, jeigu periodinės kontrolės metu bus nustatyta HN 75:2016, 5 p. neatitiktis, t. y. jeigu grupės, ikimokyklinėje įstaigoje, bus sudarytos viršijant vaikų skaičių, bus stabdomas leidimo - higienos paso galiojimas ir pradėta administracijos teisės procedūra. Todėl, šiais metais, reikėtų numatyti lėšas Naujasodžio ikimokyklinio ugdymo skyriaus patalpų pritaikymui dviem grupėms.

Direktorė

Ona Kavalnienė